Manuel Machado Godinho jr.

Manuel Machado Godinho jr. (født i 1932 på Terceira i Azorene, død i 2014 i Oslo) var en norsk-portugisisk forfatter som kom til Norge i 1973 og ble fastboende fra 1974.

Machado skrev dikt og prosatekster som er utgitt delvis i Portugal og delvis i Norge. Han hadde en særegen stemme både i portugisisk og europeisk migrantlitteratur. Han var medlem av Instituto Açoriano da Cultura og ble medlem av Den norske Forfatterforening i 1996.

 Liv 
Machado vokste opp i en liten landsby ved siden av flybasen Lajes på Azorene, hvor han fikk opplæring i den sivile delen av Forca Aérea Portuguesa og var kontoransatt fram til 1963, de siste to årene i Lisboa. Gjennom arbeidet på basen ble han kjent med både sentrale kulturelle strømninger fra det portugisiske fastland og fikk innblikk i amerikansk kultur, særlig film.

Derfra reiste han til Paris hvor han lærte fransk og fulgte forelesninger i filosofi, etnisk og sosial-psykologi ved École pratique des hautes études. I Paris kom han inn i et internasjonalt miljø med kunstnere og forfattere, mange i diaspora. Machado begynte å skrive litterære tekster, teater og poesi på fransk. Publisering utenom gateaviser og egenproduserte magasiner var vanskelig. Han fikk antatt en tekstsamling på et forlag, men manglet finansiering.

Med ønske om å bli nærmere kjent med nordeuropeiske tenkemåter og levesett, satte han etter sju år kursen mot Skandinavia. Han mente Finland og Norge skilte seg mest ut i den sammenheng, som de minst berørte av europeisk urban kultur. Hans forestillinger om Norge var delvis formet av lesning av Knut Hamsun og Sigrid Undset. Reiseplanene brakte ham i første omgang bare til London. Etter to år med småjobber gikk ferden videre.

Våren 1973 kom Machado med skip til Norge. Hans først jobb var i oppvasken ved Hotell Viking i Oslo. Etter hvert fikk han deltidsarbeid som bibliotekar, først ved Club 7 og senere ved Universitetsbiblioteket i Oslo. Machado var samboer med forfatter Aud Korbøl.

 Bibliografi 

 Utgitt i Portugal 
 Enquanto os Coveiros Dormem – 1981
 Virtudes Reis Moscas e Outras Hortaliças – 1988
 Quebra Cabeças e Nozes – 2002
 Vagas Ventos e Vozes – 2008. Revidert utgave av Virtudes Reis Moscas e Outras Hortaliças.
 Tres Olhares : Clara - Kyllikki - Marcela – 2012
 I perioden 1990 – 2008 publiserte Machado en rekke tekster i det litterære supplementet til dagsavisene A Uniao og Diario Insular, og i tidsskriftet Atlantida (Instituto Açoriano de Cultura).

 Utgitt i Norge 
 Vrangstruper (Gargantas torcidas) Tekster, fortellinger – Gyldendal 1993. 
 Løsrivelse (Desenvencilhamento). Fire tekster – Gyldendal 1996.
Bidragsyter til følgende antologier og tidsskrift:
 I perioden 1976 – 1983 publiserte Machado tekster i Presse 7, Fremmedarbeideren, Basar og Profil
 Roser i snø. Dikt og tekster av innvandrere i Norge, Sverige og Danmark.  Redigert av Khalid Salimi. Cappelen forlag, Oslo 1988.
 Et dusin trekkfugler. Redigert av Halvdan Freihow og Michael Konupek.  Aventura forlag, Oslo 1990.
 Ulike horisonter. Samling av samtidsprosa og poesi. Flernasjonal kulturforening, Oslo 2003.

 Priser 
 Ordem do Mérito. Den portugisiske republikkens fortjenesteorden:  (1990)
 Medalha de Valor Cultural. Kulturell æresmedalje tildelt av byen Praia da Vitoria (2000)
 Homenagem. Æresbevisning fra Machados fødeby Vila das Lajes (2005)

 Referanser 

Eksterne lenker
 http://www.culturacores.azores.gov.pt/ea/pesquisa/Default.aspx?id=8930
 http://www.iac-azores.org/livraria/textos/machado.html 

Kategori:Norske forfattere
Kategori:Portugisiske forfattere
Kategori:Personer fra Asorene